แกรมมี่คาดปีนี้โต10%
จากธุรกิจหลักเพลงสร้างรายได้ถ่ายทอดฟุตบอลยูโรแค่โบนัส
21 ส.ค. 2554

จากธุรกิจหลักเพลงสร้างรายได้ถ่ายทอดฟุตบอลยูโรแค่โบนัส
GRAMMY คาดรายได้จากลิขสิทธิ์ฟุตบอลยูโรเป็นของแถม เป้าเติบโตบริษัทปีนี้ 10% 
นายวุฒิ อัศวเสริมเจริญ รองกรรมการผู้อำนวยการ สายงานบัญชีการเงินและนักลงทุนสัมพันธ์ บริษัท จีเอ็มเอ็ม แกรมมี่ (GRAMMY) เปิดเผยว่า บริษัทคาดว่าปี 2554 บริษัทจะมีรายได้ที่ 9,600-9,700 ล้านบาท หรือเติบโตขึ้น 10% จากปีก่อนที่ทำได้ 8,863 ล้านบาท ซึ่งเป็นการประเมินจากบนพื้นฐานธุรกิจหลักของบริษัท ส่วนการได้รับลิขสิทธิ์ถ่ายทอดสดฟุตบอลยูโรยังไม่ได้นำมาประเมินเป็นรายได้ปีนี้ ซึ่งหากมีรายได้เข้ามาถือว่าเป็นสิ่งที่เพิ่มขึ้นมาจากเป้าหมาย เพราะปีนี้บริษัทมีกำหนดถ่ายทอดสดฟุตบอลยูโรอายุไม่เกิน 21 ปี
“ขณะนี้บริษัทอยู่ระหว่างการประเมินรายละเอียดว่าจะนำสิทธิที่ได้จากการถ่ายทอดสดฟุตบอลยูโรตั้งแต่ปี 2554-2556 ไปนำเสนอในช่องทาง หรือรูปแบบอื่นเพื่อต่อยอดในการสร้างรายได้ โดยคาดว่าไตรมาส 3 จะเห็นภาพชัดเจนว่าบริษัทจะสร้างรายได้จากการถ่ายทอดสดฟุตบอลอย่างไรบ้าง เช่น การนำเสนอให้ผ่านมือถือ”
ทั้งนี้ นับว่าเป็นครั้งแรกที่บริษัทเริ่มเข้าสู่ธุรกิจกีฬา แต่ลิขสิทธิ์ได้มาแม้ตลาดมองว่ามีราคาแพง แต่บริษัทจะนำประสบการณ์ที่มีความคิดสร้างสรรค์มาต่อยอดจากการได้ลิขสิทธิ์ ซึ่งในอนาคตมีแผนที่จะนำประสบการณ์ดูแลศิลปินไปปรับใช้ในการดูแลนักกีฬาทั้งในและต่างประเทศ 
ขณะที่ผลประกอบการไตรมาส 2 คาดว่าจะออกมาดีกว่าไตรมาส แรก เนื่องจากการฟื้นตัวของเศรษฐกิจทำให้อัตราการโฆษณาดีขึ้นต่อเนื่อง อีกทั้งครึ่งปีแรกยังเป็นฤดูกาลที่ดีของธุรกิจ ประกอบกับบริษัทมีการปรับโครงสร้างภายในและปรับต้นทุนการดำเนินและการบริหารได้ดี
ดังนั้น ปีนี้บริษัทตั้งงบลงทุนไว้ 600-700 ล้านบาท โดยผ่านมา 5 เดือน ใช้งบแล้ว 200 ล้านบาท และงบส่วนใหญ่จะใช้ในการเปิดสถานีทีวีดาวเทียมช่องใหม่ ธุรกิจภาพยนตร์ รวมทั้งการลงทุนลิขสิทธิ์กีฬา โดยครึ่งปีหลังเตรียมเปิดทีวีดาวเทียมเพิ่ม 5 ช่อง โดยไตรมาสแรกเปิดทีวีดาวเทียมใหม่ 3 ช่อง
นายวุฒิ กล่าวต่อว่า ในอนาคตบริษัทอาจจะพิจารณาซื้อหุ้นหรือแลกหุ้นกับบริษัท ออฟฟิศเมศ (OFM) เพิ่มเติมก็ได้ หลังบริษัทเพิ่งเข้าไปลงทุนซื้อหุ้น OFM มาแล้ว 5% ทั้งนี้อยู่ระหว่างการหากลยุทธ์ที่จะทำงานด้วยกัน ซึ่งสาเหตุที่บริษัทสนใจเพราะมองว่า OFM มีจุดแข็งในระบบขนส่งและธุรกิจขายของออนไลน์ที่ครอบ คลุม ซึ่งคาดว่าจะช่วยขยายตลาดและเพิ่มช่องทางการจัดจำหน่ายให้บริษัทในอนาคตได้ด้วย